બધાએ મગનને સમજાવ્યો. ‘જો બીજા બધાને જમનારા ના પાડે. મોં મચકોડી અપમાન કરે, જયારે તને કોઈ નકાર ન સંભળાવી આમ તારું બહુમાન કરે છે. પાણી ભરે છે તું, પણ ખરેખર તો તારી આગળ ભલભલા પાણી ભરે છે. બધા સિવાય ચાલે, પણ પાણી સિવાય નહીં. આ મૂળભૂત જરૂરિયાત સંતોષી તું લોકોની આંતરડી ઠારે છે. ભગવાન તને એનું સારું ફળ આપશે.’ મગન કહે, ‘વળીવળીને, પાણી ભરીભરીને મારી આંતરડી કકળી છે. મારા આંતરડામાં, હાથપગમાં ઠામુકો સોજો આવી ગ્યો એનું શું? ડંકી સીંચીસીંચીને પાણી ભરું, કાં પછી પીપનું ભારેખમ ઢાંકણું વારંવાર ખોલબંધ કરીને દરેક વખતે પાણી લેવું ! ને જો આ કડાકૂટથી બચવા ઢાંકણું ખૂલ્લું રાખો તો ઉપરી સુપરવાઈઝર તતડાવશે, ‘ડોબા, ધૂળ પડશે. ધૂળ પડી તારા ધોળામાં. આટલીય અક્કલ નથી? બધાને કચરાવાળું પાણી પીવડાવીશ?’ આમ કહી બધાની વચ્ચે મારો કચરો કરી નાખશે. હા, જમણવારમાં આ સુપરવાઈઝર પણ અજબગજબનું પાત્ર છે. એ બધા પીરસણીયા અને જમનારા પર બાજનજર રાખતો હોય છે. મહેનત કરે પીરસનારા, ને ખોટો જશ લઇ જાય પોતે.